# Universitat de Pennsilvània

La Universitat de Pennsilvània (en anglès: University of Pennsylvania, sovint anomenada UPenn o simplement Penn) és una universitat privada nord-americana situada a Filadèlfia, la ciutat més gran de l'estat de Pennsilvània. Establerta l'any 1755, és la sisena institució d'educació superior més antiga dels Estats Units d'Amèrica i una de les nou creades durant l'època colonial. Va ser fundada per Benjamin Franklin amb la idea de formar la població general, i no només el clergat, a diferència de les altres universitats nord-americanes d'aleshores.
Penn pertany a l'Ivy League, una associació formada per vuit universitats antigues del Nord-Est amb un notable prestigi acadèmic, percentatges d'admissió molt baixos i dotacions financeres multimilionàries. És una de les dues Ivy Leagues situades en grans ciutats i destaca per tenir un perfil molt pre-professional, amb un elevat percentatge d'estudiants que es dediquen a les finances i consultories just després de graduar-se.
La Universitat de Pennsilvània és coneguda per la seva recerca en àrees com la medicina o la informàtica, per la seva escola de negocis, la més antiga del món, i per l'èxit professional dels seus alumnes en els àmbits de la política, l'empresa i la ciència. Els rànquings d'universitats més citats la situen entre les 15 millors dels Estats Units i del món.

## Perfil acadèmic

La Universitat de Pennsilvània està composta de diverses escoles o facultats que es distingeixen entre elles pel tipus de títol que atorguen (grau, màster i/o doctorat) i l'àrea de coneixement en què s'especialitzen.

### Pregrau

Quatre de les escoles d'UPenn ofereixen títols de grau. Globalment, menys d'un 10 % de les sol·licituds d'admissió per un grau en aquestes escoles són acceptades, la qual cosa fa de Penn una de les universitats més selectives dels Estats Units.
* College of Arts and Sciences (CAS): els estudiants que optin a un Bachelor en una branca de les humanitats, ciències socials, matemàtiques o ciències experimentals es matriculen al CAS.
* Wharton School of Business: atorga Bachelors of Science en economia. Entre els exalumnes famosos de Wharton hi ha Donald Trump, Elon Musk i Warren Buffett.
* School of Nursing: escola d'infermeria. Penn és l'única Ivy League que atorga Bachelors of Science en infermeria.
* School of Engineering and Applied Science: escola d'enginyeria i ciències aplicades.

### Postgrau

Les següents escoles ofereixen títols de màster i/o de doctorat:
* Wharton School of Business: el seu Màster en Administració de Negocis (MBA) és un prestigiós programa de postgrau amb una història d'èxit financer dels seus graduats.
* School of Nursing: escola d'infermeria.
* Perelman School of Medicine: l'escola de medicina més antiga dels Estats Units.
* School of Engineering and Applied Science: escola d'enginyeria i ciències aplicades.
* School of Arts and Sciences, Graduate Division: escola general de postgrau, atorga màsters i doctorats en àrees de les arts liberals, des de les matemàtiques fins a les ciències socials, passant per les humanitats i les ciències naturals.
* Law School: escola de dret.
* School of Design: escola de disseny.
* School of Dental Medicine: escola d'odontologia.
* School of Veterinary Medicine: escola de veterinària.
* School of Social Policy and Practice: escola de treball i polítiques socials.
* Graduate School of Education: escola de pedagogia, psicologia i altres branques relacionades amb l'educació.
* Annenberg School for Communication: escola de comunicació, periodisme i mitjans.

### Admissions

Segons US News, la Universitat de Pennsilvània és una de les "més selectives". Els encarregats de les admissions consideren que el GPA de l'estudiant és un factor molt important i donen èmfasi en el rànquing de l'alumne dins la seva classe i en les cartes de recomanació.
Per la classe de 2025, que va començar el 2021, la universitat va rebre 56,333 peticions per entrar i es van acceptar el 5,68% d'aquestes peticions.

### Rànquings

Classificacions a rànquings nacionals (Estats Units) :
| Publicació | Posició |
| Forbes | 9 |
| QS | 10 |
| Times Higher Education | 13 |
| US News and World Report | 8 |
| Washington Monthly | 7 |
Classificacions a rànquings globals :
| Publicació | Posició |
| Academic Ranking of World Universities (ARWU) | 19 |
| QS | 13 |
| Times Higher Education | 13 |
| US News and World Report | 14 |

## Alumnes notables

* Arturs Krišjānis Kariņš, polític letó.
* Rose George
* Luigi Mangione

## Referències

* ↑ «A Brief History of the University of Pennsylvania» (en anglès americà). [Consulta: 31 maig 2021].
* ↑ Board, The Daily Pennsylvanian Editorial. «Editorial | To the Class of 2022: Things to consider before calling Penn home» (en anglès americà). [Consulta: 31 maig 2021].
* ↑ «UPenn Class of 2017 - Career Plans». [Consulta: 31 maig 2021].
* ↑ «Penn Medicine Research Highlights», 20-06-2011. Arxivat de l'original el 2011-06-20. [Consulta: 31 maig 2021].
* ↑ «ENIAC at Penn Engineering» (en anglès americà). [Consulta: 31 maig 2021].
* ↑ «About Wharton» (en anglès americà). [Consulta: 31 maig 2021].
* ↑ Browning, Lauren. «The 30 Most Successful UPenn Alumni Of All Time» (en anglès americà). [Consulta: 31 maig 2021].
* 1 2 «America’s Top Colleges 2021» (en anglès). [Consulta: 16 setembre 2021].
* 1 2 3 4 «Times Higher Education - University of Pennsylvania» (en anglès), 21-05-2021. [Consulta: 31 maig 2021].
* 1 2 «US News and World Report - Best Colleges: University of Pennsylvania». [Consulta: 16 setembre 2021].
* 1 2 «QS Rankings - University of Pennsylvania» (en anglès). [Consulta: 9 juny 2021].
* 1 2 «US News and World Report, Best Global Universities: University of Pennsylvania» (en anglès). [Consulta: 31 maig 2021].
* ↑ «Upenn Acceptance Rate and Admission Statistics» (en anglès americà). [Consulta: 31 maig 2021].
* ↑ «Overview | Perelman School of Medicine | Perelman School of Medicine at the University of Pennsylvania». [Consulta: 31 maig 2021].
* ↑ «University of Pennsylvania Admissions» (en anglès). US News. Arxivat de l'original el 23 juny 2021. [Consulta: 12 setembre 2022].
* ↑ Tilitei, Leanna. «Penn accepts record-low 5.68% of applicants to the Class of 2025». The Daily Pennsylvanian, 04-06-2021. Arxivat de l'original el 17 de març 2022. [Consulta: 12 setembre 2022].
* ↑ «QS USA Rankings 2021». [Consulta: 10 juny 2021].
* ↑ Cortellessa, Eric. «2020 National University Rankings» (en anglès americà), 28-08-2020. [Consulta: 31 maig 2021].
* ↑ «ShanghaiRanking's Academic Ranking of World Universities». [Consulta: 31 maig 2021].

## Enllaços externs

* Universitat de Pennsilvània (anglès)